Document ID: 32007R0104

KOMMISSIONENS FORORDNING (EF) Nr. 104/2007
af 2. februar 2007
om fastsættelse for produktionsåret 2007/08 af støtten for tomater bestemt til forarbejdning
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om Bulgariens og Rumæniens tiltrædelse,
under henvisning til akten vedrørende Bulgariens og Rumæniens tiltrædelse, særlig artikel 41,
under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager (1), særlig artikel 6, stk. 1, og
ud fra følgende betragtninger:
(1)
Ifølge artikel 3, stk. 3, i Kommissionens forordning (EF) nr. 1535/2003 af 29. august 2003 om gennemførelsesbestemmelser til Rådets forordning (EF) nr. 2201/96 for så vidt angår støtteordningen for forarbejdede frugter og grøntsager (2) skal Kommissionen inden den 31. januar offentliggøre den støtte, der er fastsat for tomater bestemt til forarbejdning.
(2)
For medlemsstaterne i Fællesskabet i dets sammensætning den 30. april 2004 foretages undersøgelsen af, hvorvidt de i artikel 5, stk. 1, i forordning (EF) nr. 2201/96 nævnte EF-tærskler og nationale tærskler for forarbejdning af tomater er overholdt, på grundlag af de mængder, der er ydet støtte for i de tre foregående produktionsår, og som der er endelige oplysninger om for alle de pågældende medlemsstater.
(3)
For de medlemsstater, der tiltrådte Unionen den 1. maj 2004, foretages undersøgelsen af, hvorvidt EF-tærsklerne og de nationale tærskler for forarbejdning af tomater er overholdt, på grundlag af de mængder, der faktisk er ydet støtte for i produktionsårene 2004/05 og 2005/06, og de mængder, der er indgivet støtteansøgninger for vedrørende produktionsåret 2006/07, hvilket er i overensstemmelse med artikel 4 i Kommissionens forordning (EF) nr. 416/2004 af 5. marts 2004 om midlertidige gennemførelsesbestemmelser til Rådets forordning (EF) nr. 2201/96 og forordning (EF) nr. 1535/2003 som følge af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse af Den Europæiske Union (3).
(4)
Den mængde tomater, der er forarbejdet inden for rammerne af støtteordningen, og som skal tages i betragtning ved undersøgelsen af, hvorvidt EF-tærsklerne og de nationale tærskler er overholdt, er 1 705 561 tons større end EF-tærsklen. For de medlemsstater, der har overskredet forarbejdningstærsklen, bør støtten for tomater bestemt til forarbejdning for produktionsåret 2007/08 derfor ændres i forhold til det niveau, der er fastsat i artikel 4, stk. 2, i forordning (EF) nr. 2201/96, i overensstemmelse med nævnte forordnings artikel 5, stk. 2 og 4, og artikel 3, stk. 2, i forordning (EF) nr. 416/2004.
(5)
Den mekanisme, der benyttes til at beregne, hvorvidt de nationale forarbejdningstærskler, jf. artikel 5 i forordning (EF) nr. 2201/96, er overholdt, finder ikke straks anvendelse for Bulgarien og Rumænien. Derfor bør der fastsættes midlertidige gennemførelsesforanstaltninger. For produktionsåret 2007/08, for hvilket der ikke er disponible oplysninger ved undersøgelsen af, hvorvidt EF-tærsklerne og de nationale tærskler er overholdt for forarbejdningen af tomater i disse medlemsstater, bør der af forsigtighedshensyn foretages en forudgående støttenedsættelse, som vil blive tilbagebetalt, såfremt der ved nævnte produktionsårs afslutning ikke har været nogen overskridelse.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Forarbejdede Frugter og Grøntsager -
UDSTEDT FØLGENDE FORORDNING:
Artikel 1
For produktionsåret 2007/08 er støtten for tomater i henhold til artikel 2 i forordning (EF) nr. 2201/96:
a)
i Tjekkiet, Grækenland, Frankrig, Cypern, Ungarn, Malta, Polen, Portugal og Slovakiet 34,50 EUR/t
b)
i Italien 27,76 EUR/t
c)
i Spanien:
i)
34,50 EUR/t for tomater bestemt til forarbejdning til hele flåede tomater
ii)
12,75 EUR/t for tomater bestemt til anden forarbejdning
d)
i Bulgarien og Rumænien 25,88 EUR/t.
Artikel 2
1. Såfremt det ved beregningen af tærsklens overholdelse for produktionsåret 2007/08 viser sig, at EF-tærsklen ikke er blevet overskredet, udbetales der efter produktionsåret 2007/08 i Bulgarien og Rumænien et supplerende beløb svarende til 25 % af den støtte, der er fastsat i artikel 4, stk. 2, i forordning (EF) nr. 2201/96.
2. Såfremt EF-tærsklen er blevet overskredet, og tærsklen ikke er blevet overskredet eller er blevet overskredet med mindre end 25 % i Bulgarien eller Rumænien, udbetales der et supplerende beløb i disse medlemsstater efter produktionsåret 2007/08.
Det i første afsnit omhandlede supplerende beløb fastsættes på grundlag af den faktiske overskridelse af den pågældende nationale tærskel indtil højst 25 % af den støtte, der er fastsat i artikel 4, stk. 2, i forordning (EF) nr. 2201/96.
3. Ved undersøgelsen af, hvorvidt de nationale forarbejdningstærskler for Bulgarien og Rumænien er overholdt, foretages beregningen for produktionsåret 2007/08 på grundlag af de mængder, for hvilke der er indgivet støtteansøgninger for produktionsåret 2007/08.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. februar 2007.

Labels: 3
17
19
5